《抚宁侯母太夫人七十》
明代·卢龙云

承家奕叶播勋名，寿母兼传颂鲁声。金紫天题初锡诰，斑斓人羡世簪缨。

韬钤吴越山河誓，锁钥江淮骠骑营。陟屺总依慈训近，导舆欣藉孝思成。

鸣珈象服宜颜孺，映玉清心称锦荣。瑶岛远来千岁实，朱门时聚五侯鲭。

年稀更觉春长在，福集恒加海不盈。谢氏满庭多宝树，汉家赐露溢金茎。

南山颂美娱亲意，北极恩深报主情。诏问可同张晋国，先朝盛事岂难并。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。